## Rješenje Agencije za zaštitu tržišnog natjecanja Klasa: UP/I 030-02/98-01/180 od 15. rujna 1999.

### NN 110/1999 (25.10.1999.), Rješenje Agencije za zaštitu tržišnog natjecanja Klasa: UP/I 030-02/98-01/180 od 15. rujna 1999.

# AGENCIJA ZA ZAŠTITU TRŽIŠNOG NATJECANJA

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), u upravnoj stvari ocjene koncentracije
poduzetnika, po prijavi koju je podnio poduzetnik Vetropack Straža holding
d.o.o., sa sjedištem u Humu na Sutli, Hum na Sutli 203, zastupan po g.
Dragutinu Špiljku i g. Josipu Debeljaku, članovima Uprave, u predmetu koncentracije
poduzetnika Vetropack Holding AG i Tvornice stakla Straža d.d., temeljem
odluke Savjeta Agencije za zaštitu tržišnog natjecanja, donesene na 24.
sjednici održanoj 2. veljače 1999. (članak 30. stavak 2. točka 3. i stavak
3. Zakona o zaštiti tržišnog natjecanja), ravnateljica Agencije za zaštitu
tržišnog natjecanja donosi sljedeće

## RJEŠENJE

1. Ocjenjuje se kao dopuštena koncentracija poduzetnika nastala stjecanjem
većinskog udjela i većinskog prava odlučivanja stjecanjem dionica Tvornice
stakla Straža d.d., sa sjedištem u Humu na Sutli, Hum na Sutli 203, od
strane poduzetnika Vetropack Holding AG, sa sjedištem u Švicarskoj, 1162
Saint-Prex.

II. Koncentracija poduzetnika iz točke I. izreke ovog rješenja upisuje
se u Upisnik o koncentracijama.

III. Obvezuju se sudionici koncentracije iz točke I. izreke, kao i s
njima povezana društva, te društva sadašnji i budući članovi poduzetnika
Vetropack Holding AG, sa sjedištem u Švicarskoj, da Agenciji dostavljaju
obavijesti o namjeri svakog stjecanja udjela u drugim poduzetnicima na
tržištu proizvodnje staklene ambalaže na području Republike Hrvatske.

Rok izvršenja: najkasnije 30 dana prije namjeravanog stjecanja, trajno.

IV. Ovo rješenje bit će objavljeno u "Narodnim novinama".

Obrazloženje

1. Temeljem poziva Agencije za zaštitu tržišnog natjecanja (dalje: Agencija)
od 8. listopada 1998. i 30. prosinca 1998. poduzetnik Vetropack Straža
holding d.o.o. za savjetovanje i upravljanje holding društvima (upisano
u sudski registar Trgovačkog suda u Zagrebu rješenjem od 19. lipnja 1997.),
sa sjedištem u Humu na Sutli, Hum na Sutli 203, zastupan po g. Dragutinu
Špiljku i g. Josipu Debeljaku, članovima Uprave, (dalje: podnositelj prijave)
podnio je Agenciji, dopisom od 25. studenoga 1998., prijavu koncentracije
poduzetnika nastalu stjecanjem većinskog udjela i većinskog prava odlučivanja
u Tvornici stakla Straža d.d., od strane poduzetnika Vetropack Holding
AG, sa sjedištem u Švicarskoj, 1162 Saint-Prex.

Rečena prijava nije sadržavala sve podatke propisane člankom 7. Pravilnika
o načinu vođenja Upisnika o koncentracijama ("Narodne novine", broj 30/97;
dalje: Pravilnik).

Podnositelj prijave izvršio je njenu dopunu dopisima od 27. siječnja
1999., 25. veljače 1999. te 19. travnja 1999. Posljednja dopuna izvršena
je 16. lipnja 1999.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavak 1. Zakona o
zaštiti tržišnog natjecanja ("Narodne novine", broj 48/95, 52/97 i 89/98;
dalje: ZZTN).

II. U postupku ocjene prijavljene koncentracije utvrđene su sljedeće
činjenice:

a) Dionice Tvornice stakla Straža d.d., sa sjedištem u Humu na Sutli,
kupio je 1994. godine poduzetnik Hofmann & Pankl Beteiligungs-Gezellschaft,
sa sjedištem u Austriji, 8773 Kammern, Muhlgraben 8.

b) Pravni temelj predmetne koncentracije je Ugovor o redovnoj prodaji
dionica Tvornice stakla Straža d.d., koji je sklopljen 7. kolovoza 1996.
između poduzetnika Hoffman & Pankl Beteiligungs-Gezellschaft, prodavatelja,
zastupan po g. Ernestu Hofmannu i Vetropack Holding AG, kupca, sa sjedištem
u Švicarskoj, 1162 Saint-Prex, zastupan po g. Jean-Danielu Cornazu.

Rečenim ugovorom Vetropack Holding AG postao je 9. rujna 1996. imatelj
571.231 redovne dionice Tvornice stakla Straža d.d. serije AO u nominalnoj
vrijednosti 1 dionica - 100 DEM.

c) Nakon toga Vetropack Holding AG sklopio je 4. studenoga 1996. ugovore
o prodaji dionica Tvornice stakla "Straža" d.d. s drugim društvima - članovima
koncerna:

aa) s poduzetnikom Vetropack S.A., sa sjedištem u Švicarskoj, 1162 St.
Prex kojim isti stječe vlasnički udjel od 42,78%, 6. studenoga 1996.,

bb) s poduzetnikom Vetropack Moravia Glass A.S., sa sjedištem u Republici
Češkoj, Havličkova 180, 69729 Kyjov, kojim isti stječe vlasnički udjel
od 19,75%, 6. studenoga 1996.,

cc) s poduzetnikom Vetropack Austrija GmbH, sa sjedištem u Austriji,
Mankerstrasse 49, 3380 Pöchlarn, kojim isti stječe vlasnički udjel od 19,75%,
6. studenoga 1996.

Rješenjem o upisu u sudski registar Trgovačkog suda u Zagrebu od 6.
prosinca 1996. upisana je promjena tvrtke Tvornice stakla Straža d.d. Hum
na Sutli, te nova tvrtka rečenog poduzetnika sada glasi VETROPACK STRAŽA
TVORNICA STAKLA d.d. Hum na Sutli.

Taj se poduzetnik nalazi u sklopu koncerna Vetropack Holding AG, sa
sjedištem u St. Prexu, Švicarska, čiji je vlasnički udjel u tom poduzetniku
na dan 31. prosinca 1997. iznosio 85,50%.

Nadalje, ugovorima o kupnji dionica zaključenima 20. lipnja 1997. u
Buelachu, Švicarska, poduzetnici Vetropack Austria GmbH, Vetropack S.A.
i Vetropack Moravia Glass A.S. prenijeli su dionice, stečene ranije spomenutim
ugovorima od 6. studenoga 1996., na Vetropack Straža holding d.o.o. za
savjetovanje i upravljanje holding društvima.

Na taj je način poduzetnik Vetropack Straža holding d.o.o. stekao vlasnički
udjel od 83,36% u poduzetniku Vetropack Straža tvornica stakla d.d.

d) Ukupni godišnji promet sudionika koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema godišnjim financijskim izvješćima sudionika koncentracije za 1995.
godinu) iznosi:

|  |  |
| --- | --- |
| Sudionik       koncentracije | Ukupni godišnji promet sudionika       koncentracije u godini koja je prethodila       koncentraciji (1995.) |
| VETROPACK    HOLDING AG | 396.619.000 CHF ili 1.812.363.212,00 kn |
| Tvornica stakla     "Straža" d.d. | 364.075.000,00 kn |
| **Ukupno** | **2.176.438.212,00 kn** |

Sukladno odredbi članka 22. stavak 1. točka 2. ZZTN, s obzirom na ukupan
godišnji promet sudionika koncentracije, stjecanjem većinskog udjela i
većinskog prava odlučivanja u Tvornici stakla Straža d.d. od strane podnositelja
prijave, poduzetnika Vetropack Holding AG, nastala je koncentracija poduzetnika
koja podliježe obveznoj prijavi radi ocjene i upisa u Upisnik o koncentracijama.

e) Tržište ili dio tržišta na kojem djeluje tržišna snaga sudionika
koncentracije, u smislu odredaba članka 19. ZZTN (dalje: mjerodavno tržište),
u predmetnom je slučaju utvrđeno kao djelatnost proizvodnje šupljeg stakla
koje uključuje proizvodnja boca i ostale ambalaže od stakla i kristala
te proizvodnju čaša i ostalih proizvoda za kućanstvo (šifra djelatnosti
26.130 prema Nacionalnoj klasifikaciji djelatnosti) na području Republike
Hrvatske.

f) Podnositelj prijave koncentraciju obrazlaže sljedećim pravnim i gospodarskim
razlozima:

Vetropack Holding AG poznata je međunarodna korporacija za proizvodnju
staklene ambalaže, te je njezino ime važan faktor prezentacije staklene
ambalaže u Europi.

U izvješću Uprave Vetropack Holdinga AG navodi se, kao osnovni razlog
kupnje Tvornice stakla "Straža" d.d., da će, prema procjeni, rasti potrošnja
staklene ambalaže na hrvatskom tržištu, ali i na tržištima susjednih država.

Naime, zapadnoeuropsko tržište zasićeno je, punionice sa zapadnom tehnologijom
sele na istok pa traže i boce kvalitete kakve se proizvode u staklanama
zapadne Europe, a potrebnu su im kvalitetu, mogle dati samo staklane u
Češkoj i Hrvatskoj.

Ulaganjem Vetropack Holdinga AG u novu tehnologiju, boljom kvalitetom
sirovina i smanjenjem težine pojedinih artikala, cijene staklene ambalaže
postale su konkurentne na svjetskom tržištu.

Pogodnosti za potrošače su: kvalitetnija roba i proširen asortiman ambalaže
koji sada broji oko stotinu različitih artikala u devet boja, a preko njih
je dostupan i ostali asortiman iz Holdinga.

Također, postoji mogućnost proširenja tržišta na područje Bosne i Hercegovine,
Slovenije, Grčke, Moldavije i druga.

g) S obzirom na broj zaposlenih u poduzetnicima sudionicima koncentracije
stanje u 1995. godini bilo je sljedeće:

- Vetropack Holding AG                        oko 2300 zaposlenika,

- Tvornica stakla Straža d.d.                   oko 1000 zaposlenika,

- Vetropack Straža Holding d.o.o.          0 zaposlenika.

h) Istraživanja i ulaganja u razvoj provedena u poduzetnicima sudionicima
koncentracije su sljedeća:

Iznos investicija i ulaganja u postrojenja poduzetnika Vetropack Straža
tvornica stakla d.d.:

1997. - 26.971.000,00 kn

1998. - 28.878.000,00 kn

1999. - planirano       10.000.000,00    CHF,         odnosno        47.547.000,00
kn\*

2000. - planirano       24.838.000,00 CHF,            odnosno     118.097.238,60
kn\*

i) Struktura vlasništva nakon koncentracije u poduzetniku u kojem se
stječe prevladavajući utjecaj:

- Vetropack Straža holding d.o.o.                      imatelj 83,36%
dionica

- MIO fond                                                       imatelj
11,85% dionica

- Vetropack Straža d.d.
  (vlastite dionice)                                               imatelj
4,18% dionica

- Mali dioničari                                                   imatelj
 0,37% dionica

- Fond za privatizaciju                                         imatelj
 0,24% dionica

j) Udjel u tržištu sudionika koncentracije i nakon provedene koncentracije
poduzetnika koji stječe prevladavajući utjecaj:

Udjel Tvornice stakla Straža d.d. na mjerodavnom tržištu iznosi 100%
budući da je taj poduzetnik jedini proizvođač šuplje staklene ambalaže
u Republici Hrvatskoj.

k) Supstituti:

PET ambalaža i tetrapack sve više osvajaju tržište i istiskuju staklenu
ambalažu (mineralne vode, gazirana pića, mliječni proizvodi, voćni sokovi).

l) Uvoz:

Režim uvoza je slobodan, ali je uvoz mali.

Carinska zaštita uvoza je 20%, ali je udio transportnih troškova u cijeni
relativno visok, te iznosi od 20 do 30%.

m) Vlastita mreža distribucije:

Na području Republike Hrvatske postoje dvije maloprodajne trgovine i
to: "Brod" u Humu na Sutli i "Zagreb" u Zagrebu, te tri veleprodajne trgovine
i to: "Jantar" Vetovo u Požegi, "PA-
-VIN" u Jastrebarskom i "CALIFORNIA TRADE" u Splitu.

n) Popis drugih poduzetnika na mjerodavnom tržištu u kojima poduzetnici
sudionici koncentracije svaki pojedinačno ili skupno imaju 10% ili više
prava glasa ili udjela u temeljnom kapitalu:

Vetropack Holding AG nema više od 10% udjela u temeljnom kapitalu nekog
drugog poduzetnika na mjerodavnom tržištu.

Tvornica stakla Straža d.d. nema više od 10% udjela u temeljnom kapitalu
nekog drugog poduzetnika na mjerodavnom tržištu.

3. Razmatrajući iznijete činjenice vezane uz ocjenjivanje prijavljene
koncentracije poduzetnika, Savjet za zaštitu tržišnog natjecanja, sukladno
svojim ovlastima iz članka 30. stavak 2. točke 3. ZZTN, na 24. sjednici
2. veljače 1999., ocijenio je:

a) Sukladno odredbi članka 22. stavka 1. točke 1. ZZTN, a s obzirom
na ukupan godišnji promet sudionika koncentracije ostvaren prodajom  roba
 i usluga  u  godini  koja je prethodila nastanku koncentracije (1995.
godina) u iznosu od 2.176.438.212,00 kn, nastala je koncentracija koja
podliježe obveznoj prijavi radi ocjene i upisa u Upisnik o koncentracijama.

b) Koncentracija je ocijenjena dopuštenom.

Pri donošenju ove ocjene Savjet je naročito uzeo u obzir činjenicu da
se provođenjem ove koncentracije ne mijenja dosadašnji tržišni udjel Tvornice
stakla Straža d.d., odnosno ne stvara se novi ili jača postojeći vladajući
položaj poduzetnika Vetropack Holding AG, osobito ne na način da bi se
provođenjem ove koncentracije trajno ograničilo ili ukinulo slobodno tržišno
natjecanje.

Slijedom iznijetog, odlučeno je kao u točki I. izreke ovog rješenja.

Prema utvrđenom činjeničnom stanju Agencija prijavljenu koncentraciju
ocijenjenu kao dopuštenu upisuje u Upisnik o koncentracijama sukladno odredbi
članka 23. ZZTN, kao što je odlučeno točkom II. izreke ovoga rješenja.

d) U cilju trajnog praćenja ove koncentracije, sukladno članku 36. stavku
2. ZZTN, sudionici koncentracije, uključujući sva sadašnja i buduća društva
poduzetnika Vetropack Holdinga AG, obvezni su Agenciji dostavljati obavijesti
o svakoj namjeri stjecanja udjela u drugim poduzetnicima u Republici Hrvatskoj,
kao što je navedeno u točki III. izreke ovog rješenja.

4. Temeljem odredbe članka 37.a stavka 1. ZZTN rješenja Agencije objavljuju
se u "Narodnim novinama", te je odlučeno kao u točki IV. izreke ovoga rješenja.

5. Nepostupanje po ovom rješenju imat će za posljedicu, sukladno odredbi
članka 40. stavak 1. točka 4. ZZTN, poduzimanje radnji radi primjene kaznenih
odredbi na poduzetnike sudionike koncentracije, kao i njihove odgovorne
osobe (članak 40. stavak 2. ZZTN).

UPUTA O PRAVNOM LIJEKU

Ovo rješenje je konačno u upravnom postupku.

Protiv ovoga rješenja nije dopuštena žalba, ali nezadovoljna stranka
može, sukladno odredbi članka 37. ZZTN, pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

\_\_\_\_\_\_\_\_\_\_
\* prema srednjem tečaju Hrvatske narodne banke na dan 15.
rujna 1999.

Klasa: UP/I 030-02/98-01/180
Urbroj: 580-02-99-18
Zagreb, 15. rujna 1999.

Ravnateljica
**dr. Deša Mlikotin Tomić,** v. r.

Rješenje, NN 110/1999-1796
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)